Nezir Leskoviku

Nezir Leskoviku ose Nezir Remzi Leskoviku (Leskovik, 1876 - ~1970) ka qenë nëpunës i Perandorisë Osmane, diplomat dhe orientalist shqiptar.

 Biografia 
U lind në Leskovik, i biri i Mehmet Arif Efendiut, hatibi i xhamisë së pazarit të vendit. Ndoqi ruzhdijen Kapudanpasha dhe idadijen në Janinë dhe shkollën e lartë e kreu në Mekteb-i-Mylkie në Stamboll më 1896. Stazhin e tij administrativ e kreu sa në Selanik, sa në Janinë. Në periudhën nga 1900 deri më 1908 ka qenë kajmekam në Alasonya (gr. Elassona), Jenixhé të Vardarit (tr. Yenice-i Vardar, gr. Giannitsa) dhe Janinë. I dyshuar si nacionalist shqiptar u internua në Istankoy.

Nga 1910 e deri më 1916 ka qenë kajmekam në Anadollin Perëndimor dhe gjatë periudhës 1916-1918 ka qenë inspektor i shërbimit publik në Stamboll. Në 1918 dha dorëheqjen dhe u bë pjesë e administratës shqiptare, por u kthye në Turqi si konsull i Shqipërisë.

Më pas, nga 1933 e deri më 1939 ka qenë chargés d'affairs i Shqipërisë në Ankara. Pas pushtimit italian të Shqipërisë e humbi pozicionin e tij, por qëndroi në Turqi. Më pas qe anëtar i Këshillit të Shtetit më 1940, gjatë pushtimit italian të Shqipërisë.

Pas Luftës së Dytë Botërore shkoi të jetonte në Turqi ku banonte njëra prej të bijave (tjetra në Shqipëri), ku dihej se qe gjallë deri më 1970 sipas një letërkëmbimi me albanologun Nexhip Alpan.

 Referime 

Kategoria:Lindje 1876
Kategoria:Nxënësit e Shkollës Mülkiye
Kategoria:Njerëz nga Leskoviku
Kategoria:Orientalistë shqiptarë
Kategoria:Diplomatë shqiptarë
Kategoria:Njerëz nga Vilajeti i Janinës